作者:劉言史
標題:北原情三首
內容:錯莫天色愁，輓歌出重闉。誰家白網車，送客入幽塵。銘旌下官道，葬輿去轔轔。蕭條黃蒿中，奠酒花翠新。米雪晚霏微，墓成悄無人。烏鳶下空地，煙火殘荒榛。生人更多苦，入戶事盈身。營營日易深，卻到不得頻。寂寥孤隧頭，草綠棠梨春。洛陽城北山，古今葬冥客。聚骨朽成泥，此山土多白。近來送葬人，亦去聞歸聲。豈能車輪疾，漸是墓侵城。城中人不絕，哀輓相次行。莫非北邙後，重向洛城生。蔔地起孤墳，全家送葬去。歸來卻到時，不復重知處。疊疊葬相續，土乾草已綠。列紙瀉壺漿，空向春雲哭。